- Jeg blev noget forskrækket. Det var et par ordentlige brag, der kom midt i det smukkeste snevejr. Sådan skrev Dorthe Sørensen fra Jerslev øst for Brønderslev på TV 2 VEJRETs Facebook-side , efter at Vendsyssel tidligt tirsdag aften blev ramt af kraftige snebyger med både lyn og torden. Sne, lyn og torden i Vendsyssel Snebygerne var en del af et større område med byger, som tirsdag aften trak ind over Jylland fra Nordsøen. Navnlig i Vendsyssel var bygerne med kortvarigt, men meget intenst snefald og ikke mindst lyn og torden. - Vi hørte to-tre brag med lyn, og det lyste op, skrev Tanja Johansen fra Serritslev, som også ligger nær Brønderslev. - Ja, og midt i en snebyge. Totalt underligt, svarede Heidi Annelise Jensen på meldingen. Snebyger med torden er sjældne Tordenvejr hører i høj grad sommeren til, men det kan faktisk godt tordne i snevejr, selvom det er ganske sjældent. Tordenbyger opstår, når temperaturforskellen mellem de højere luftlag og jord- eller havoverfladen er tilstrækkelig stor, og atmosfæren dermed er meget ustabil. Sådanne forhold gør sig oftest gældende i sommerhalvåret, men kan også forekomme om vinteren. Iskold luft blæste ud over en relativ lun Nordsø Data fra en vejrballon opsendt fra Stavanger i det sydvestlige Norge tidligere i dag viser, at temperaturen i fem kilometers højde i dag har ligget omkring 33 graders frost, mens havvandet i Nordsøen er omkring otte grader varmt. Denne temperaturforskel på over 40 grader har været tilstrækkelig til, at bygerne kunne vokse sig store og kraftige og blive med torden. Da temperaturen inde over land samtidig har ligget omkring eller under frysepunktet, er nedbøren faldet som sne. Juleaftensdag i fjor blev man i blandt andet Østjylland også ramt af en snebyge med torden .

Referat:
Flere steder i Vendsyssel undrede nordjyderne sig over lysglimt og høje tordenbrag samtidig med, at det sneede.